**În dimineţi cu stele-n păr**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Tu vii, iubite, lângă pat,

Mi-aduci cafeaua şi un măr

Şi un ziar împachetat

În dimineţi cu stele-n păr,

Dar nu gust ştirile, să ştii,

(Mondenităţi, can-can-uri seci)

Scrie-mi pe gleznă poezii

Şi-apoi te voi lăsa să pleci...

Sau poate te-aş striga ‘napoi

Şi-am vinde Edenul pe-un măr,

Vuiască presa despre noi

În dimineţi cu stele-n păr.

- Aș sta cu tine pe sofa

O noapte-ntreagă și o zi,

Să-ți scriu, nicicând n-aș înceta -

Ești rațiunea mea de-a fi,

Orice potop sau cataclism

Mă lasă rece, numai tu

Prin vers mă porți spre simbolism,

Mă lași să plec, apoi spui: Nu!

În orice zi când mă trezesc

Mă joc prin păru-ți despletit,

Vând Edenul, cât te iubesc,

Ai un picior neprețuit.

Liliana Trif Ioan Grigoraș

Din volumul Ești poezia sufletului meu -

Editura Rovimed Publishers Bacău - 2014